Samlingsstund for barn

I sosiale medier

Vi besøker Røldal stavkirke.

Kirkens tro og tradisjon: Bønn.    
  
  
Elementer i samlingsstunden

1. Presentasjon av deg og seerne. Vi er på biltur og har bestemt oss for å dra på skattejakt i historier og spor fra gamle dager
2. Vi besøker Røldal stavkirke
3. Vi hører sagn om krusifikset i Røldal stavkirke
4. Vi tenner lys og ber
5. Vi har tips til hvordan bilturen kan bli mer gøy
6. Vi går i hemmelige rom i kirka
7. Vi gjennomfører et eksperiment
8. Konkurranse: Hvor mange stavkirker er det i Norge?
9. Bønn

# Mål for samlingene

* Barna skal få en opplevelse av å være sammen.
* De skal få be.
* Barna skal bli inspirert til å se etter spor av gamle dager. Kanskje også inspirert til å besøke kirker i sommerferien?

# Du trenger

* Noe å filme med
* Stavkirke
* Til bil-aktiviteter: Papp, saks, tegnesaker, tråd. Konvolutter med innhold som tusjer, godteri mm.
* Til eksperiment: Kinderegg (det gule plastegget), C-vitamin som brusetablett, lunka vann.
* Sang og bønn

Manus til hele 24. samlingsstund

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?   
Å, det var mange fine navn!   
I dag er vi på biltur. Det å kjøre på biltur blir mer spennende når vi har tid til å stanse underveis og feks lete etter spor av gamle dager.   
(Vi ser en kirke som er svart ut og lurer på om det kan være noe å stanse for å se på.)

# 2. Vi besøker Røldal stavkirke

Vi forteller kort om at det før har vært mer enn 1000 stavkirker i Norge, nå er det 28 igjen. Og en av dem er Røldal stavkirke. Kirkebygget er litt likt og litt ulikt mange andre kirker.

# 3. Vi hører sagnet om krusifikset i Røldal stavkirke

Guiden forteller om sagnet og vi dramatiserer det hun forteller.   
Vi forklarer også hva et krusifiks er.   
Ulike steder i landet finnes det ulike historier. Noen er sanne, noen er kanskje ikke helt sanne, noen historier er det litt sant i. Men det er én historie som er den samme i alle kirkene, og det er at Gud har skapt oss, han er glad i oss og Jesus kan være vår venn.

# 4. Vi tenner lys og ber

Røldal kirke er en pilegrimskirke. Mange mennesker går og reiser til denne kirka.   
Siden vi er her med Samlingsstund får vi lov til å komme helt fram i alteret og nå skal vi tenne tre lys og be tre bønner.   
«Takk Gud for at du er glad i oss».

«Gud, vi ber om at du skal passe på alle som nå er på reise».

«Kjære Gud, takk for at vi har kirker».

# 5. Vi har tips til hvordan bilturen kan bli mer gøy

Tips 1: «Hvor lenge er det igjen?» er et spørsmål som vi ofte stiller på biltur. Det er ikke så lett å forstå hvor lenge en halv time eller en time er. Derfor har vi laget en papp-plate hvor vi har tegnet inn start og slutt. Vi har festet en bil på en snor og festet snoren i papp-plata. Underveis på bilturen kan vi flytte bilen – og da blir det enklere å se hvor lenge vi har igjen.   
Tips 2: Vi har ca fem konvolutter som ligger i bilen. Utenpå konvolutten står det når de skal åpnes. Feks «i Røldal», «på Haukeli» osv. I konvoluttene ligger det små ting. I tillegg kan vi ha konvolutter hvor det feks står «åpnes når vi har sett tre traktorer», «åpnes når vi har kjørt gjennom fem tunneler».

# 6. Vi går i hemmelige rom i kirka

Vi får være med guiden inn i siderommene til kirka. Her ser vi hvordan folk har risset inn forbokstavene sine i kirkeveggen. Nå er det strengt forbudt å skrive på kirkeveggen. Men rett etterpå finner Matilda noen fine tøyposer i kirka med tegnesaker. Og DER har vi lov til å tegne. Kanskje finner også du tegnesaker om du besøker en kirke i sommer?

# 7. Eksperiment

Du trenger: Kinderegg (det gule plastegget), C-vitamin som brusetablett, lunka vann.   
Slik gjør du: Fyll litt lunka/varmt vann i kinderegget. Legg en brusetablett oppi. Rist godt og sett fra deg egget. Nå skal det smelle☺

# 8. Konkurranse

Hvor mange stavkirker er det igjen i Norge?

# 9. Bønn

Dette er en hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg  
Og du er glad i meg

# 